Avis juridique important

|

31984L0538

Οδηγία 84/538/ΕΟΚ του Συμβουλίου της 17ης Σεπτεμβρίου 1984 για την προσέγγιση των νομοθεσιών των κρατών μελών σχετικά με την επιτρεπτή στάθμη ακουστικής ισχύος των χαρτοκοπτικών μηχανών

Επίσημη Εφημερίδα αριθ. L 300 της 19/11/1984 σ. 0171 - 0178 Ισπανική ειδική έκδοση: Κεφάλαιο 15 τόμος 5 σ. 0114  Πορτογαλική ειδική έκδοση : Κεφάλαιο 15 τόμος 5 σ. 0114  Φινλανδική ειδική έκδοση: Κεφάλαιο 15 τόμος 6 σ. 0192  Σουηδική ειδική έκδοση: Κεφάλαιο 15 τόμος 6 σ. 0192

ΟΔΗΓΙΑ ΤΟΥ ΣΥΜΒΟΥΛΙΟΥ της 17ης Σεπτεμβρίου 1984 για την προσέγγιση των νομοθεσιών των κρατών μελών σχετικά με την επιτρεπτή στάθμη ακουστικής ισχύος των χορτοκοπτικών μηχανώνΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 100,  την πρόταση της Επιτροπής(1),  τη γνώμη του Ευρωπαϊκού Κοινοβουλίου(2),  τη γνώμη της Οικονομικής και Κοινωνικής Επιτροπής(3),  Εκτιμώντας:  ότι οι τεχνικές προδιαγραφές, στις οποίες πρέπει να ανταποκρίνονται οι χορτοκοπτικές μηχανές δυνάμει των εθνικών νομοθεσιών, αφορούν, μεταξύ άλλων, τις ηχητικές εκπομπές τους- ότι οι προδιαγραφές αυτές διαφέρουν από το ένα κράτος μέλος στο άλλο- ότι με  τις διαφορές τους παρεμποδίζουν τις συναλλαγές στο εσωτερικό της Ευρωπαϊκής Κοινότητας- ότι τα εμπόδια αυτά στην εγκαθίδρυση και λειτουργία της κοινής αγοράς μπορούν να μειωθούν ή και να εξαλειφθούν, αν όλα τα κράτη μέλη θεσπίσουν τις ίδιες προδιαγραφές σε αντικατάσταση αυτών που προβλέπει η σημερινή νομοθεσία του καθενός- ότι κύριος στόχος των προδιαγραφών της παρούσας οδηγίας είναι να εξασφαλιστεί η προστασία του ανθρώπου από τις ακουστικές οχλήσεις, και δη με τη μείωση της ενόχλησης που προξενούν οι θόρυβοι των χορτοκοπτικών μηχανών- ότι είναι, συνεπώς, ανάγκη να οριστούν σε κοινοτικό επίπεδο τα ανώτατα επιτρεπτά όρια των ηχητικών εκπομπών των χορτοκοπτικών μηχανών, καθώς και η κοινή μέθοδος μέτρησης των εκπομπών αυτών- ότι είναι σκόπιμο να φέρεται εις γνώσιν του καταναλωτή η ακουστική ποιότητα των χορτοκοπτικών μηχανών- ότι ένας αποτελεσματικός τρόπος πληροφόρησης των καταναλωτών είναι να επιβάλλεται η αναγραφή της στάθμης ακουστικής ισχύος πάνω σε κάθε χορτοκοπτική  μηχανή- ότι είναι όμως περιττό να απαιτείται η αναγραφή αυτoύ του στοιχείου στις εκ κατασκευής σχετικά αθόρυβες μηχανές, όπως οι ηλεκτρικές χορτοκοπτικές μηχανές μικρού πλάτους κοπής- ότι η συμφωνία των χορτοκοπτικών μηχανών με την παρούσα οδηγία μπορεί να θεωρείται δεδομένη, εφόσον ο κατασκευαστής ή ο εγκατεστημένος στην Κοινότητα εισαγωγέας εκδίδει πιστοποιητικό συμφωνίας- ότι τα κράτη μέλη οφείλουν να αναγνωρίζουν την αποδεικτική  ισχύ αυτών των πιστοποιητικών, εξασφαλίζοντας έτσι την ελεύθερη κυκλοφορία των χορτοκοπτικών μηχανών σ' ολόκληρη την Κοινότητα- ότι με την επιφύλαξη των άρθρων 169 και 170 της συνθήκης, είναι σκόπιμο να προβλεφθούν, στα πλαίσια της συνεργασίας των αρμόδιων αρχών των κρατών μελών, διατάξεις ικανές να διευκολύνουν την επίλυση των διαφορών τεχνικού χαρακτήρα των σχετικών με τη  συμφωνία των κατασκευαζόμενων μηχανών προς τις προδιαγραφές της παρούσας οδηγίας- ότι πρέπει να επιβεβαιωθεί ρητώς ότι οι ενδιαφερόμενοι πρέπει να διαθέτουν να κατάλληλα ένδικα μέσα κατά των αποφάσεων των εθνικών αρχών των αρμόδιων για την εφαρμογή της παρούσας οδηγίας- ότι η πρόοδος της τεχνικής καθιστά αναγκαία τη γρήγορη προσαρμογή των τεχνικών προδιαγραφών που ορίζει η παρούσα οδηγία- ότι για να διευκολυνθεί η λήψη των αναγκαίων προς τούτο μέτρων πρέπει να προβλεφθεί μια διαδικασία στενής συνεργασίας μεταξύ των  κρατών μελών και της Επιτροπής στα πλαίσια της επιτροπής που έχει συσταθεί δυνάμει του άρθρου 5 της οδηγίας 79/113/ΕΟΚ του Συμβουλίου της 19ης Δεκεμβρίου 1978 περί προσεγγίσεως των νομοθεσιών των κρατών μελών περί του προσδιορισμού της ηχητικής εκπομπής  των μηχανημάτων και υλικών εργοταξίου(4), όπως τροποποιήθηκε από την οδηγία 81/1051/ΕΟΚ(5),  ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:   Άρθρο 1  1. Η παρούσα οδηγία αφορά τον περιορισμό της επιτρεπτής στάθμης ακουστικής ισχύος των χορτοκοπτικών μηχανών με τον καθορισμό οριακών τιμών, καθώς και τη μέθοδο μέτρησης της εν λόγω στάθμης.  2. Ως χορτοκοπτική μηχανή νοείται κάθε μηχάνημα με κινητήρα, που προορίζεται για την καθ' οιονδήποτε τρόπο κοπή χόρτου και την περιποίηση χορτοταπήτων που εξυπηρετούν σκοπούς αναψυχής, διακοσμητικούς, ή παρόμοιους.  3. Η παρούσα οδηγία εφαρμόζεται στις χορτοκοπτικές μηχανές που αναφέρονται στην παράγραφο 2, εκτός από:  - τις χορτοκοπτικές μηχανές με κινητήρα και κυλίνδρους,  - τα γεωργικά και δασικά μηχανήματα,  - τα μη αυτόνομα μηχανήματα (παραδείγματος χάρη τους ρυμουλκούμενους κυλίνδρους) των οποίων η κοπτική διάταξη παίρνει κίνηση από τους τροχούς ή από κάποιο μη ειδικό έλκον ή φέρον στοιχείο,  - τα συνδυασμένα μηχανήματα των οποίων το κύριο κινούν στοιχείο έχει εγκατεστημένη ισχύ άνω των 20kW.   Άρθρο 2  Τα κράτη μέλη λαμβάνουν όλα τα πρόσφορα μέτρα ούτως ώστε οι χορτοκοπτικές μηχανές που αναφέρονται στο άρθρο 1 να μπορούν να διατεθούν στην αγορά μόνο εφόσον η στάθμη της ακουστικής ισχύος τους, μετρούμενη υπό τις συνθήκες που ορίζονται στο  παράρτημα I, δεν υπερβαινει την επιτρεπτή στάθμη ακουστικής ισχύος που αναγράφεται στον παρακάτω πίνακα ανάλογα με το πλάτος κοπής της χορτοκοπτικής μηχανής:   "" ID="1">L  50 cm> ID="2">96"> ID="1">50 cm < L  120 cm> ID="2">100"> ID="1">L > 120 cm> ID="2">105">  Άρθρο 3  Η συμφωνία της χορτοκοπτικής μηχανής προς τις προδιαγραφές της παρούσας οδηγίας βεβαιώνεται από τον κατασκευαστή ή τον εισαγωγέα τον εγκατεστημένο στην Κοινότητα και υπ' ευθύνη του, με πιστοποιητικό, υπόδειγμα του οποίου περιλαμβάνεται στο  παράρτημα II, βασισμένο στο πρακτικό της εξέτασης που ενεργείται για κάθε τύπο χορτοκοπτικής μηχανής από εργαστήριο που περιλαμβάνεται σε κατάλογο που καταρτίζει κάθε κράτος μέλος και κοινοποιείται στα άλλα κράτη μέλη. Το πιστοποιητικό αυτό πρέπει να  συνοδεύει το μηχάνημα και μπορεί να παρατίθεται σε αντίγραφο στις οδηγίες χρήσεως ή στο έντυπο της εγγύησης.   Άρθρο 4  Προτού διατεθούν χορτοκοπτικές μηχανές προς πώληση, πρέπει να αναγράφονται, είτε απευθείας επάνω τους είτε επάνω σε πινακίδα μόνιμα στερεωμένη (π.χ. με πριτσίνια ή αυτοκόλλητη), και πάντως κατά τρόπο ευδιάκριτο και ανεξίτηλο, τα αναγνωριστικά  σημεία του κατασκευαστή, ο τύπος της συσκευής και η ένδειξη της εγγυημένης από τον κατασκευαστή μέγιστης στάθμης ακουστικής ισχύος, εφρασμένης σε dB(A)/1 pW.  Υπόδειγμα αυτών των ενδείξεων περιέχεται στο παράρτημα III.   Άρθρο 5  1. Με την επιφύλαξη των διατάξεων της παραγράφου 2, τα κράτη μέλη δεν μπορούν, για λόγους σχετικούς με τη στάθμη της ακουστικής ισχύος, να αρνούνται, να απαγορεύουν ή να περιορίζουν την πώληση, τη θέση σε λειτουργία ή τη χρησιμοποίηση των  χορτοκοπτικών μηχανών που πληρούν τις προδιαγραφές της παρούσας οδηγίας, συνοδεύονται από το πιστοποιητικό συμφωνίας που προβλέπεται στο άρθρο 3 και φέρουν τις ενδείξεις που αναφέρονται στο άρθρο 4.  2. Τα κράτη μέλη μπορούν να λαμβάνουν μέτρα για τη ρύθμιση της χρησιμοποίησης χορτοκοπτικών μηχανών στις περιοχές που θεωρούν ευαίσθητες.   Άρθρο 6  Τα κράτη μέλη λαμβάνουν όλα τα αναγκαία μέτρα για να παρακολουθούν τη συμφωνία των χορτοκοπτικών μηχανών με τις προδιαγραφές της παρούσας οδηγίας. Οι πρακτικές λεπτομέρειες της παρακολούθησης αυτής ορίζονται στο παράρτημα IV.   Άρθρο 7  1. Άν το κράτος μέλος, όπου έχει κατασκευαστεί η μηχανή, διαπιστώσει ότι μια μηχανή δεν είναι σύμφωνη με τις προδιαγραφές της παρούσας οδηγίας, ή αν πληροφορηθεί από άλλο κράτος μέλος ότι υπάρχει τέτοια ασυμφωνία, λαμβάνει τα αναγκαία μέτρα  ώστε να εξασφαλιστεί η συμφωνία της περαιτέρω παραγωγής μηχανών αυτού του τύπου με τις προδιαγραφές.  Μέσα σε ένα μήνα, το κράτος μέλος πληροφορεί τα άλλα κράτη μέλη και τη Επιτροπή για τα μέτρα που έλαβε, διευκρινίζοντας και τους λόγους που τα θεμελιώνουν.  2. Άν ένα κράτος μέλος αμφισβητεί την ασυμφωνία την οποία έχει πληροφορηθεί, τα ενδιαφερόμενα κράτη μέλη προσπαθούν να λύσουν τη διαφορά. Η Επιτροπή τηρείται ενήμερη, και προβαίνει, εφόσον χρειάζεται, στις κατάλληλες διαβουλεύσεις ώστε να εξευρεθεί  λύση.   Άρθρο 8  Οι τροποποιήσεις που απαιτούνται για την προσαρμογή των παραρτημάτων της παρούσας οδηγίας στην τεχνική πρόοδο θεσπίζονται σύμφωνα με τη διαδιακασία του άρθρου 5 της οδηγίας 79/113/ΕΟΚ.   Άρθρο 9  Οι διατάξεις της παρούσας οδηγίας δεν θίγουν τη δυνατότητα που έχουν τα κράτη μέλη να περιορίσουν, τηρώντας τη συνθήκη, και συγκεκριμένα τα άρθρα 30 και 36, τη στάθμη του θορύβου που ακούγεται στη θέση του οδηγού των επαγγελματικών  χορτοκοπτικών μηχανών με πλάτος κοπής μεγαλύτερο από 120 cm, εφόσον αυτό δεν συνεπάγεται υποχρέωση να προσαρμοσθούν οι χορτοκοπτικές μηχανές, που είναι σύμφωνες με την παρούσα οδηγία, σε διαφορετικές απαιτήσεις ηχητικών εκπομπών κατά της έννοια του  παραρτήματος I της οδηγίας.   Άρθρο 10  1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία, το αργότερο την 1η Ιουλίου 1987, και ενημερώνουν γι' αυτό αμέσως την Επιτροπή.  2. Τα κράτη μέλη γνωστοποιούν στην Επιτροπή το κείμενο των ουσιωδών διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία.   Άρθρο 11  Η παρούσα οδηγία απευθύνεται στα κράτη μέλη.  Βρυξέλλες, 17 Σεπτεμβρίου 1984.  Για το Συμβούλιο Ο Πρόεδρος P. BARRY  (1) ΕΕ αριθ. C 86 της 2. 4. 1979, σ. 9.  (2) ΕΕ αριθ. C 127 της 21. 5. 1979, σ. 80.  (3) ΕΕ αριθ. C 247 της 11. 10. 1979, σ. 19.  (4) ΕΕ αριθ. L 33 της 8. 2. 1979, σ. 15.  (5) ΕΕ αριθ. L 376 της 30. 12. 1981, σ. 42.      ΠΑΡΑΡΤΗΜΑ I   ΜΕΘΟΔΟΣ ΜΕΤΡΗΣΗΣ ΤΟΥ ΑΕΡΟΜΕΤΑΦΕΡΟΜΕΝΟΥ ΘΟΡΥΒΟΥ ΠΟΥ ΕΚΠΕΜΠΕΤΑΙ ΑΠΟ ΤΙΣ ΧΟΡΤΟΚΟΠΤΙΚΕΣ ΜΗΧΑΝΕΣ  ΠΕΔΙΟ ΕΦΑΡΜΟΓΗΣ Η παρούσα μέθοδος εφαρμόζεται στις χορτοκοπτικές μηχανές. Σ' αυτή καθορίζονται οι διαδικασίες δοκιμών για τον προσδιορισμό της στάθμης ακουστικής ισχύος αυτών των μηχανών, προκειμένου να πιστοποιηθεί η συμφωνία τους με τις προδιαγραφές.  Οι τεχνικές αυτές διαδικασίες είναι σύμφωνες με τα όσα ορίζονται στο παράρτημα I της οδηγίας 79/113/ΕΟΚ.  Οι διατάξεις του παραρτήματος I της οδηγίας 79/113/ΕΟΚ εφαρμόζονται και στις χορτοκοπτικές μηχανές, με τις εξής τροποποιήσεις:  4. ΚΡΙΤΗΡΙΑ ΠΟΥ ΧΡΗΣΙΜΟΠΟΙΟΥΝΤΑΙ ΓΙΑ ΤΗΝ ΕΚΦΡΑΣΗ ΤΩΝ ΑΠΟΤΕΛΕΣΜΑΤΩΝ 4.1. Ακουστικό κριτήριο για το περιβάλλον Το ακουστικό κριτήριο μιας χορτοκοπτικής μηχανής για το περιβάλλον εκφράζεται από τη στάθμη ακουστικής ισχύος.  6. ΣΥΝΘΗΚΕΣ ΤΗΣ ΜΕΤΡΗΣΗΣ 6.1. Αντικείμενο της μέτρησης 6.1.1. Οι χορτοκοπτικές μηχανές στις οποίες προβλέπεται διάταξη για το μάζεμα των χόρτων δοκιμάζονται μαζί με τη διάταξη αυτή υπό κανονικές συνθήκες χρησιμοποίησης.  6.1.2. Η χορτοκοπτική διάταξη ρυθμίζεται στο ελάχιστό της ύψος, όχι όμως λιγότερο από 3 cm από το έδαφος. Πριν από κάθε ακουστική δοκιμή, το γρασίδι της επιφάνειας των δοκιμών κόβεται με τη χορτοκοπτική μηχανή ρυθμισμένη κατ' αυτό τον τρόπο.  Προκειμένου να διεξαχθεί η ακουστική μέτρηση, η χορτοκοπτική μηχανή καθαρίζεται από κάθε χόρτο, και ο χορτοσυλλογέας πρέπει να είναι άδειος.  6.2. Λειτουργία της ηχητικής πηγής κατά τη διάρκεια των μετρήσεων Πριν από κάθε ακουστική μέτρηση, ο κινητήρας της χορτοκοπτικής μηχανής πρέπει να έρχεται σε θερμοκρασία λειτουργίας σύμφωνα με τις οδηγίες του κατασκευαστή.  Οι μετρήσεις της ακουστικής ισχύος των χορτοκοπτικών μηχανών γίνονται καταρχήν με τη χορτοκοπτική μηχανή σταματημένη και χωρίς χειριστή κοντά της και με τη χορτοκοπτική διάταξη και τον κινητήρα να λειτουργούν στις ανώτατές τους στροφές.  Αν η χορτοκοπτική διάταξη δεν μπορεί να αποσυνδεθεί από τους κινητήριους τροχούς της όλης μηχανής. τότε δοκιμάζεται εν κινήσει, οδηγούμενη από χειριστή, υπό τις εξής συνθήκες:  - μηχανές με άμεση μετάδοση της κίνησης Η μηχανή κινείται στην περίπτωση αυτή με τόση ταχύτητα ώστε το κοπτικό εργαλείο να λειτουργεί με την ανώτατη ταχύτητα στροφών που προβλέπει ο κατασκευαστής.  - μηχανές με ρυθμιζόμενη μετάδοση ("με ταχύτητες") Επιλέγεται στην περίπτωση αυτή ο μεγαλύτερος λόγος ταχυτήτων και η μηχανή κινείται με τόση ταχύτητα ώστε το κοπτικό εργαλείο να λειτουργεί με την ανώτατη ταχύτητα στροφών που προβλέπει ο κατασκευαστής.  α) Χορτοκοπτικές μηχανές με κινητήρα εσωτερικής καύσεως Το λάδι που χρησιμοποιείται για τη λειτουργία της χορτοκοπτικής μηχανής κατά τις μετρήσεις ορίζεται από τον κατασκευαστή. Η δεξαμενή καυσίμων πρέπει να είναι γεμάτη το πολύ ως τη μέση.  β) Χορτοκοπτικές μηχανές με ηλεκτρικό κινητήρα Αν η χορτοκοπτική μηχανή τροφοδοτείται από συσσωρευτή, πρέπει να εξακριβώνεται ότι είναι φορτισμένος στο μέγιστο. Αν τροφοδοτείται από ηλεκτροπαραγωγό ζεύγος ή από το ρεύμα του δικτύου, η συχνότητα του ρεύματος που παρέχεται στον κινητήρα πρέπει να μην  κυμαίνεται περισσότερο από 1 Hz.  6.3. Θέση μετρήσεως Η περιοχή των δοκιμών πρέπει να είναι οριζόντια και επίπεδη και να καλύπτεται, όπως και οι θέσεις των μικροφώνων, από στεγνό χορτοτάπητα.  6.4. Επιφάνεια μετρήσεως, απόσταση μετρήσεως, εντοπισμός και αριθμός των σημείων μετρήσεως 6.4.1. Επιφάνεια μετρήσεως Η επιφάνεια μετρήσεως που χρησιμοποιείται για τη δοκιμή είναι ένα ημισφαίριο. Η ακτίνα του ημισφαιρίου ορίζεται ανάλογα με το πλάτος κοπής της μηχανής, και είναι:  - 4 m όταν το πλάτος κοπής της δοκιμαζόμενης μηχανής είναι μέχρι και 1,2 m,  - 10 m όταν το πλάτος κοπής της δοκιμαζόμενης μηχανής είναι μεγαλύτερο από 1,2 m.  6.4.2. Εντοπισμός και αριθμός σημείων μετρήσεως 6.4.2.1. Γενικότητες Για τη μέτρηση του θορύβου που εκπέμπουν οι χορτοκοπτικές μηχανές εν στάσει ή εν κινήσει, χρησιμοποιούνται 6 σημεία μέτρησης, και δη τα σημεία 2, 4, 6, 8, 10 και 12, διατεταγμένα σύμφωνα με τα όσα ορίζονται στο σημείο 6.4.2.2 του παραρτήματος I της  οδηγίας 79/113/ΕΟΚ. Για τις μετρήσεις εν στάσει, το κέντρο του ημισφαιρίου συμπίπτει με την προβολή στο έδαφος του γεωμετρικού κέντρου της χορτοκοπτικής μηχανής, προσανατολισμένης κατά την κατεύθυνση σημείο 1 προς σημείο 5. Για τις μετρήσεις εν κινήσει,  ο άξονας της μετατόπισης περνά από τις θέσεις των σημείων 1 και 5.  7. ΠΡΑΓΜΑΤΟΠΟΙΗΣΗ ΜΕΤΡΗΣΕΩΝ 7.1.1. Μέτρηση των ξένων θορύβων Η μέτρηση του παρασιτικού θορύβου δεν λαμβάνεται υπόψη (7.1.1 στοιχείο β).  7.1.5. Παρουσία εμποδίων Οπτικός έλεγχος σε κυκλική ζώνη ομόκεντρη με το ημισφαίριο μέτρησης αλλά με τριπλάσια ακτίνα είναι επαρκής για να εξασφαλιστεί η τήρηση των διατάξεων του σημείου 6.3, τρίτο εδάφιο του παραρτήματος I της οδηγίας 79/113/ΕΟΚ.  7.2. Μέτρηση του επιπέδου ακουστικής πιέσεως LpA Η μέτρηση της στάθμης LpA εκτελείται σύμφωνα με το πρώτο εδάφιο του σημείου 7.2 του παραρτήματος I της οδηγίας 79/113/ΕΟΚ. Όταν η χορτοκοπτική μηχανή μετακινείται, η μέτρηση διαρκεί επί όσο χρόνο χρειάζεται για να διανύσει με σταθερή ταχύτητα τη  διαδρομή ΑΒ (βλέπε σχήμα 1).  Οι στάθμες ακουστικής πίεσης LpA μιας χορτοκοπτικής μηχανής μετρούνται τουλάχιστον τρεις φορές. Αν οι στάθμες ακουστικής ισχύος που προκύπτουν από αυτές τις μετρήσεις διαφέρουν κατά περισσότερο από 1 dB, πρέπει να εκτελούνται νέες μετρήσεις μέχρις ότου  προκύψουν δύο στάθμες ισχύος που να μη διαφέρουν κατά περισσότερο από 1 dB. Η υψηλότερη από τις δύο αυτές στάθμες είναι η στάθμη ακουστικής ισχύος της χορτοκοπτικής μηχανής.  Σημείωση: Όταν χρησιμοποιείται ηχόμετρο για τις μετρήσεις με τη μηχανή εν κινήσει, στις περισσότερες περιπτώσεις η στάθμη LpA ισούται με τη στάθμη που μετριέται όταν η μηχανή περνά από το κέντρο του ημισφαιρίου.  8. ΕΠΕΞΕΡΓΑΣΙΑ ΤΩΝ ΑΠΟΤΕΛΕΣΜΑΤΩΝ 8.6.2. Ακουστική ποιότητα της περιοχής δοκιμής Για τις μετρήσεις αυτές, η σταθερά C που ορίζεται στο σημείο 8.6.2 του παραρτήματος I της οδηγίας 79/113/ΕΟΚ πρέπει να κείται μεταξύ 0,5 και 2 dB, με K2 = 0.  9. ΣΤΟΙΧΕΙΑ ΠΡΟΣ ΚΑΤΑΓΡΑΦΗ 9.1. Ηχητική πηγή υπό δοκιμή στ) πλάτος κοπής ζ) ταχύτητα περιστροφής του κοπτικού μηχανισμού.  9.4. Ακουστικά στοιχεία β) οι λέξεις "περιοχή S της επιφάνειας μετρήσεως σε m2" διαγράφονται ιβ) τόπος, ημερομηνία και ώρα των μετρήσεων  Προσάρτημα        ΠΑΡΑΡΤΗΜΑ II   ΥΠΟΔΕΙΓΜΑ ΠΙΣΤΟΠΟΙΗΤΙΚΟΥ ΣΥΜΦΩΝΙΑΣ ΕΚΔΙΔΟΜΕΝΟΥ ΑΠΟ ΤΟΝ ΚΑΤΑΣΚΕΥΑΣΤΗ  Ο υπογεγραμμένος ...  ...  (ονοματεπώνυμο, διεύθυνση) βεβαιώνω ότι η χορτοκοπτική μηχανή:  1. κατηγορία ...  (ηλεκτροκίνητη, θερμική, κλπ.) 2. μάρκα ...  3. τύπος ...  4. αριθμός κατασκευής ...  είναι σύμφωνη με τις προδιαγραφές της οδηγίας 84/538/ΕΟΚ Εγγυημένη στάθμη ακουστικής ισχύος ... dB(A) - είδος κοπτικού μηχανισμού ...  - πλάτος κοπής ... cm - ταχύτητα περιστροφής του κοπτικού μηχανισμού ... στροφές ανά λεπτό (τόπος) ... (ημερομηνία) ...  ...  (υπογραφή) ...  (ιδιότητα)      ΠΑΡΑΡΤΗΜΑ III   ΥΠΟΔΕΙΓΜΑ ΤΗΣ ΕΝΔΕΙΞΗΣ ΤΗΣ ΣΤΑΘΜΗΣ ΑΚΟΥΣΤΙΚΗΣ ΙΣΧΥΟΣ        ΠΑΡΑΡΤΗΜΑ IV   ΤΕΧΝΙΚΕΣ ΛΕΠΤΟΜΕΡΕΙΕΣ ΤΟΥ ΕΛΕΓΧΟΥ ΤΗΣ ΣΥΜΦΩΝΙΑΣ ΤΩΝ ΧΟΡΤΟΚΟΠΤΙΚΩΝ ΜΗΧΑΝΩΝ ΠΡΟΣ ΤΙΣ ΠΡΟΔΙΑΓΡΑΦΕΣ ΤΗΣ ΟΔΗΓΙΑΣ  Ο έλεγχος της συμφωνίας της κατασκευής προς τις προδιαγραφές της οδηγίας πραγματοποιείται, αν είναι εφικτό, δειγματοληπτικά.


title: Οδηγία 2011/29/EE της Επιτροπής, της 7ης Μαρτίου 2011 , για τροποποίηση της οδηγίας 91/414/ΕΟΚ του Συμβουλίου ώστε να καταχωριστεί η ουσία etridiazole ως δραστική ουσία και για τροποποίηση της απόφασης 2008/934/ΕΚ της Επιτροπής  Κείμενο που παρουσιάζει ενδιαφέρον για τον ΕΟΧ

text:
               8.3.2011

               EL

               Επίσημη Εφημερίδα της Ευρωπαϊκής Ένωσης

               L 61/9

         ΟΔΗΓΊΑ 2011/29/EE ΤΗΣ ΕΠΙΤΡΟΠΉΣ
   της 7ης Μαρτίου 2011
   για τροποποίηση της οδηγίας 91/414/ΕΟΚ του Συμβουλίου ώστε να καταχωριστεί η ουσία etridiazole ως δραστική ουσία και για τροποποίηση της απόφασης 2008/934/ΕΚ της Επιτροπής
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (1), και ιδίως το άρθρο 6 παράγραφος 1,
   Εκτιμώντας τα ακόλουθα:

               (1)

               Οι κανονισμοί της Επιτροπής (ΕΚ) αριθ. 451/2000 (2) και (ΕΚ) αριθ. 1490/2002 (3) καθορίζουν λεπτομερείς κανόνες για την εφαρμογή του τρίτου σταδίου του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ και θεσπίζουν κατάλογο δραστικών ουσιών που πρέπει να αξιολογηθούν με σκοπό την ενδεχόμενη καταχώρισή τους στο παράρτημα I της οδηγίας 91/414/ΕΟΚ. Ο εν λόγω κατάλογος περιλαμβάνει την ουσία etridiazole.

               (2)

               Σύμφωνα με το άρθρο 11ε του κανονισμού (ΕΚ) αριθ. 1490/2002 ο κοινοποιών απέσυρε την υποστήριξή του για την καταχώριση της εν λόγω δραστικής ουσίας στο παράρτημα I της οδηγίας 91/414/ΕΟΚ εντός δύο μηνών από την παραλαβή του σχεδίου έκθεσης αξιολόγησης. Στη συνέχεια, εκδόθηκε η απόφαση 2008/934/ΕΚ της Επιτροπής, της 5ης Δεκεμβρίου 2008, σχετικά με τη μη καταχώριση ορισμένων δραστικών ουσιών στο παράρτημα I της οδηγίας 91/414/ΕΟΚ του Συμβουλίου και την ανάκληση των εγκρίσεων φυτοπροστατευτικών προϊόντων που περιέχουν αυτές τις ουσίες (4), για τη μη καταχώριση της ουσίας etridiazole.

               (3)

               Σύμφωνα με το άρθρο 6 παράγραφος 2 της οδηγίας 91/414/ΕΟΚ ο αρχικός κοινοποιών (εφεξής ο αιτών) υπέβαλε νέα αίτηση ζητώντας την εφαρμογή της ταχείας διαδικασίας που προβλέπεται στα άρθρα 14 έως 19 του κανονισμού (ΕΚ) αριθ. 33/2008 της Επιτροπής, της 17ης Ιανουαρίου 2008, για τη θέσπιση λεπτομερών κανόνων εφαρμογής της οδηγίας 91/414/ΕΟΚ του Συμβουλίου όσον αφορά την καθιέρωση συνήθους και ταχείας διαδικασίας εκτίμησης των δραστικών ουσιών που συμπεριλαμβάνονταν στο πρόγραμμα εργασίας το οποίο αναφέρεται στο άρθρο 8 παράγραφος 2 της εν λόγω οδηγίας, αλλά δεν έχουν περιληφθεί στο παράρτημα I (5).

               (4)

               Η αίτηση υποβλήθηκε στις Κάτω Χώρες, που είχαν οριστεί κράτος μέλος-εισηγητής με τον κανονισμό (ΕΚ) αριθ. 1490/2002. Τηρήθηκε ο χρονικός περιορισμός για την ταχεία διαδικασία. Οι προδιαγραφές της δραστικής ουσίας και οι προβλεπόμενες χρήσεις είναι ίδιες με εκείνες που περιέχονται στην απόφαση 2008/934/ΕΚ. Η αίτηση αυτή συμφωνεί επίσης με τις υπόλοιπες ουσιώδεις και διαδικαστικές απαιτήσεις του άρθρου 15 του κανονισμού (ΕΚ) αριθ. 33/2008.

               (5)

               Οι Κάτω Χώρες αξιολόγησαν τα πρόσθετα στοιχεία που υπέβαλε ο αιτών και εκπόνησαν συμπληρωματική έκθεση την οποία κοινοποίησαν στην Ευρωπαϊκή Αρχή για την Ασφάλεια Τροφίμων (στο εξής «η Αρχή») και στην Επιτροπή στις 2 Δεκεμβρίου 2009. Η Αρχή γνωστοποίησε τη συμπληρωματική έκθεση στα άλλα κράτη μέλη και στον αιτούντα για την υποβολή σχολίων και διαβίβασε τα σχόλια που έλαβε στην Επιτροπή. Σύμφωνα με το άρθρο 20 παράγραφος 1 του κανονισμού (ΕΚ) αριθ. 33/2008 και κατόπιν αίτησης της Επιτροπής, η Αρχή παρουσίασε τα συμπεράσματά της για την ουσία etridiazole στην Επιτροπή στις 24 Σεπτεμβρίου 2010 (6). Το σχέδιο της έκθεσης αξιολόγησης, η συμπληρωματική έκθεση και τα συμπεράσματα της Αρχής επανεξετάστηκαν από τα κράτη μέλη και την Επιτροπή στο πλαίσιο της μόνιμης επιτροπής για την τροφική αλυσίδα και την υγεία των ζώων και οριστικοποιήθηκαν στις 28 Ιανουαρίου 2011 με τη μορφή έκθεσης ανασκόπησης της Επιτροπής για την ουσία etridiazole.

               (6)

               Από τις διάφορες εξετάσεις προέκυψε ότι τα φυτοπροστατευτικά προϊόντα που περιέχουν την ουσία etridiazole μπορεί να αναμένεται να πληρούν, γενικά, τις απαιτήσεις του άρθρου 5 παράγραφος 1 στοιχεία α) και β) της οδηγίας 91/414/ΕΟΚ, ιδίως όσον αφορά τις χρήσεις που εξετάστηκαν και αναλύθηκαν στην έκθεση ανασκόπησης της Επιτροπής. Συνεπώς, είναι σκόπιμο να καταχωριστεί η ουσία etridiazole στο παράρτημα I, ώστε να εξασφαλιστεί ότι σε όλα τα κράτη μέλη οι εγκρίσεις φυτοπροστατευτικών προϊόντων που περιέχουν την εν λόγω δραστική ουσία μπορούν να χορηγηθούν σύμφωνα με τις διατάξεις της εν λόγω οδηγίας.

               (7)

               Με την επιφύλαξη αυτού του συμπεράσματος, κρίνεται σκόπιμο να συγκεντρωθούν περαιτέρω πληροφορίες σχετικά με ορισμένα σημεία. Το άρθρο 6 παράγραφος 1 της οδηγίας 91/414/ΕΟΚ ορίζει ότι η καταχώριση μιας δραστικής ουσίας στο παράρτημα I μπορεί να υπόκειται σε προϋποθέσεις. Συνεπώς, κατά την αξιολόγηση των αιτήσεων για τη χορήγηση άδειας σε φυτοπροστατευτικά προϊόντα που περιέχουν την ουσία etridiazole για χρήσεις άλλες εκτός των καλλωπιστικών φυτών, τα κράτη μέλη διασφαλίζουν ότι παρέχονται όλες οι αναγκαίες πληροφορίες πριν από τη χορήγηση τέτοιας άδειας. Επιπλέον, είναι σκόπιμο να ζητείται από τον αιτούντα να υποβάλει περαιτέρω πληροφορίες που να επιβεβαιώνουν τα εξής: Τις προδιαγραφές του τεχνικού υλικού όπως παρασκευάζεται στο εμπόριο, με κατάλληλα αναλυτικά στοιχεία, τη σημασία των προσμείξεων, την ισοδυναμία μεταξύ των προδιαγραφών του τεχνικού υλικού, όπως παρασκευάζεται στο εμπόριο, και των προδιαγραφών του υλικού δοκιμής που χρησιμοποιήθηκε στους φακέλους οικοτοξικότητας, τη σημασία των φυτικών μεταβολιτών 5-hydroxy-ethoxyetridiazole acid και 3-hydroxymethyletridiazole, την έμμεση έκθεση των υπόγειων υδάτων και των οργανισμών που ζουν στο έδαφος στην ουσία etridiazole και στους μεταβολίτες της στο έδαφος dichloro-etridiazole και etridiazole acid, καθώς και τη μεταφορά σε μεγάλη και μικρή απόσταση του etridiazole acid μέσω του αέρα.

               (8)

               Πριν από την καταχώριση μιας δραστικής ουσίας στο παράρτημα I πρέπει να μεσολαβήσει εύλογο χρονικό διάστημα που θα επιτρέψει στα κράτη μέλη και στα ενδιαφερόμενα μέρη να προετοιμαστούν για να ανταποκριθούν στις νέες απαιτήσεις που θα προκύψουν από την καταχώριση

               (9)

               Με την επιφύλαξη των υποχρεώσεων που ορίζονται στην οδηγία 91/414/ΕΟΚ ως αποτέλεσμα της καταχώρισης μιας δραστικής ουσίας στο παράρτημα I, θα πρέπει να παρέχεται στα κράτη μέλη περίοδος έξι μηνών μετά την καταχώριση για να επανεξετάσουν τις υφιστάμενες εγκρίσεις φυτοπροστατευτικών προϊόντων που περιέχουν etridiazole ώστε να εξασφαλίζεται ότι πληρούνται οι απαιτήσεις που ορίζονται στην οδηγία 91/414/ΕΟΚ, ιδίως στο άρθρο 13, και οι συναφείς όροι που καθορίζονται στο παράρτημα I. Τα κράτη μέλη θα πρέπει να τροποποιήσουν, να αντικαταστήσουν ή να ανακαλέσουν, κατά περίπτωση, τις υπάρχουσες εγκρίσεις σύμφωνα με τις διατάξεις της οδηγίας 91/414/ΕΟΚ. Κατά παρέκκλιση από την ανωτέρω προθεσμία, πρέπει να δοθεί μεγαλύτερη χρονική ευχέρεια για την υποβολή και την αξιολόγηση του αναφερόμενου στο παράρτημα III πλήρους φακέλου κάθε φυτοπροστατευτικού προϊόντος για κάθε προβλεπόμενη χρήση, σύμφωνα με τις ενιαίες αρχές που ορίζονται στην οδηγία 91/414/ΕΟΚ.

               (10)

               Η εμπειρία που αποκτήθηκε από προηγούμενες καταχωρίσεις δραστικών ουσιών στο παράρτημα I της οδηγίας 91/414/ΕΟΚ, οι οποίες αξιολογήθηκαν στο πλαίσιο του κανονισμού (ΕΟΚ) αριθ. 3600/92 της Επιτροπής, της 11ης Δεκεμβρίου 1992, σχετικά με τον καθορισμό των λεπτομερών κανόνων εφαρμογής του πρώτου σταδίου του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ του Συμβουλίου της σχετικής με τη διάθεση φυτοπροστατευτικών προϊόντων στην αγορά (7) έχει δείξει ότι μπορεί να προκύψουν δυσκολίες κατά την ερμηνεία των καθηκόντων που έχουν οι κάτοχοι υφιστάμενων εγκρίσεων όσον αφορά την πρόσβαση σε στοιχεία. Συνεπώς, για να αποφευχθούν περαιτέρω δυσκολίες, κρίνεται αναγκαίο να αποσαφηνιστούν τα καθήκοντα των κρατών μελών, και ιδίως το καθήκον τους να επαληθεύουν ότι ο κάτοχος μιας άδειας έχει αποδεδειγμένα πρόσβαση σε φάκελο που ικανοποιεί τις απαιτήσεις του παραρτήματος II της εν λόγω οδηγίας. Εντούτοις, η εν λόγω αποσαφήνιση δεν επιβάλλει νέες υποχρεώσεις στα κράτη μέλη ή στους κατόχους των αδειών σε σύγκριση με τις οδηγίες που έχουν εκδοθεί μέχρι στιγμής για την τροποποίηση του παραρτήματος I.

               (11)

               Επομένως, είναι σκόπιμο να τροποποιηθεί αναλόγως η οδηγία 91/414/ΕΟΚ.

               (12)

               Η απόφαση 2008/934/ΕΚ προβλέπει τη μη καταχώριση της ουσίας etridiazole και την ανάκληση των εγκρίσεων για τα φυτοπροστατευτικά προϊόντα που περιέχουν την εν λόγω ουσία έως τις 31 Δεκεμβρίου 2011. Είναι αναγκαίο να διαγραφεί η γραμμή που αφορά την ουσία etridiazole από το παράρτημα της εν λόγω απόφασης.

               (13)

               Επομένως, η απόφαση 2008/934/ΕΚ πρέπει να τροποποιηθεί αναλόγως.

               (14)

               Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

         ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Το παράρτημα I της οδηγίας 91/414/ΕΟΚ τροποποιείται σύμφωνα με το παράρτημα της παρούσας οδηγίας.
   Άρθρο 2
   H γραμμή που αναφέρεται στην ουσία etridiazole στο παράρτημα της απόφασης 2008/934/ΕΚ διαγράφεται.
   Άρθρο 3
   Τα κράτη μέλη θεσπίζουν και δημοσιεύουν το αργότερο έως τις 30 Νοεμβρίου 2011, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων καθώς και πίνακα αντιστοιχίας μεταξύ αυτών των διατάξεων και των διατάξεων της παρούσας οδηγίας.
   Εφαρμόζουν τις διατάξεις αυτές από την 1η Δεκεμβρίου 2011.
   Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
   Άρθρο 4
   1.   Τα κράτη μέλη, σύμφωνα με την οδηγία 91/414/ΕΟΚ, τροποποιούν ή ανακαλούν, κατά περίπτωση, τις ισχύουσες εγκρίσεις φυτοπροστατευτικών προϊόντων που περιέχουν την ουσία etridiazole ως δραστική ουσία έως τις 30 Νοεμβρίου 2011.
   Έως την ημερομηνία αυτή εξακριβώνουν, ιδιαίτερα, ότι πληρούνται οι όροι του παραρτήματος I της εν λόγω οδηγίας σχετικά με την ουσία etridiazole, με εξαίρεση αυτούς του μέρους Β της καταχώρισης που αφορά την εν λόγω δραστική ουσία, και ότι ο κάτοχος της έγκρισης διαθέτει ή έχει πρόσβαση σε φάκελο που πληροί τις απαιτήσεις του παραρτήματος II της εν λόγω οδηγίας, σύμφωνα με τους όρους του άρθρου 13 της εν λόγω οδηγίας.
   2.   Κατά παρέκκλιση από την παράγραφο 1, για κάθε εγκεκριμένο φυτοπροστατευτικό προϊόν που περιέχει etridiazole, είτε ως μόνη δραστική ουσία είτε μαζί με άλλες δραστικές ουσίες που έχουν περιληφθεί στο σύνολό τους στο παράρτημα I της οδηγίας 91/414/ΕΟΚ έως τις 31 Μαΐου 2011 το αργότερο, τα κράτη μέλη επαναξιολογούν το προϊόν σύμφωνα με τις ενιαίες αρχές που προβλέπονται στο παράρτημα VI της οδηγίας 91/414/ΕΟΚ, με βάση φάκελο που ικανοποιεί τις απαιτήσεις του παραρτήματος III της εν λόγω οδηγίας και λαμβάνοντας υπόψη το μέρος B της καταχώρισης στο παράρτημα I της εν λόγω οδηγίας σχετικά με την ουσία etridiazole. Με βάση την αξιολόγηση αυτή, προσδιορίζουν κατά πόσον το προϊόν πληροί τους όρους του άρθρου 4 παράγραφος 1 στοιχεία β), γ), δ) και ε) της οδηγίας 91/414/ΕΟΚ.
   Ύστερα από αυτή την εξακρίβωση, τα κράτη μέλη:

               α)

               σε περίπτωση που ένα προϊόν περιέχει etridiazole ως τη μόνη δραστική ουσία, κατά περίπτωση, τροποποιούν ή ανακαλούν την έγκριση έως τις 31 Μαΐου 2015 το αργότερο· ή

               β)

               σε περίπτωση που ένα προϊόν περιέχει την ουσία etridiazole ως μία από πολλές δραστικές ουσίες, κατά περίπτωση, τροποποιούν ή ανακαλούν την έγκριση έως τις 31 Μαΐου 2015 ή έως την ημερομηνία που έχει οριστεί για μια τέτοια τροποποίηση ή ανάκληση στην αντίστοιχη οδηγία ή στις αντίστοιχες οδηγίες με την οποία ή τις οποίες καταχωρίστηκε η σχετική ουσία ή οι σχετικές ουσίες στο παράρτημα I της οδηγίας 91/414/ΕΟΚ, ανάλογα με το ποια ημερομηνία είναι μεταγενέστερη.

         Άρθρο 5
   Η παρούσα οδηγία αρχίζει να ισχύει την 1η Ιουνίου 2011.
   Άρθρο 6
   Η παρούσα οδηγία απευθύνεται στα κράτη μέλη.

      Βρυξέλλες, 7 Μαρτίου 2011.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 230 της 19.8.1991, σ. 1.

      (2)  ΕΕ L 55 της 29.2.2000, σ. 25.

      (3)  ΕΕ L 224 της 21.8.2002, σ. 23.

      (4)  ΕΕ L 333 της 11.12.2008, σ. 11.

      (5)  ΕΕ L 15 της 18.1.2008, σ. 5.

      (6)  Ευρωπαϊκή Αρχή για την Ασφάλεια των Τροφίμων· συμπεράσματα σχετικά με την επιστημονική επανεξέταση της αξιολόγησης κινδύνου από φυτοπροστατευτικά προϊόντα όσον αφορά τη δραστική ουσία etridiazole. EFSA Journal 2010· 8(10):1823. [66 σελ.]. doi:10.2903/j.efsa.2010.1823. Διατίθεται στη διεύθυνση: www.efsa.europa.eu/efsajournal.htm.

      (7)  ΕΕ L 366 της 15.12.1992, σ. 10.

      ΠΑΡΑΡΤΗΜΑ
      Στο τέλος του πίνακα του παραρτήματος I της οδηγίας 91/414/ΕΟΚ προστίθεται η ακόλουθη εγγραφή:

                     Αριθ.

                     Κοινή ονομασία, αριθμοί ταυτοποίησης

                     Ονομασία IUPAC

                     Καθαρότητα (1)

                     Έναρξη ισχύος

                     Λήξη της καταχώρισης

                     Ειδικές διατάξεις

                     «332

                     Etridiazole
                     Αριθ. CAS: 2593-15-9

                     Αριθ. CIPAC: 518

                        αιθυλο-3-τριχλωρομεθυλο-1,2,4-θειαδιαζολ-5-υλαιθέρας

                     ≥ 970 g/kg

                     1η Ιουνίου 2011

                     31 Μαΐου 2021

                     ΜΕΡΟΣ Α
                     Επιτρέπεται να χρησιμοποιείται μόνο ως μυκητοκτόνο σε συστήματα καλλιέργειας εκτός εδάφους σε θερμοκήπια.
                     ΜΕΡΟΣ Β
                     Κατά την αξιολόγηση αιτήσεων για τη χορήγηση έγκρισης σε φυτοπροστατευτικά προϊόντα που περιέχουν etridiazoleγια άλλες χρήσεις πλην των καλλωπιστικών φυτών, τα κράτη μέλη πρέπει να προσέχουν ιδιαίτερα τα κριτήρια του άρθρου 4 παράγραφος 1 στοιχείο β) και να εξασφαλίζουν την προσκόμιση των αναγκαίων στοιχείων και πληροφοριών προτού χορηγήσουν την έγκριση.
                     Για την εφαρμογή των ενιαίων αρχών του παραρτήματος VI, πρέπει να ληφθούν υπόψη τα συμπεράσματα της έκθεσης ανασκόπησης σχετικά με την ουσία etridiazole, και ιδίως τα προσαρτήματα I και II της εν λόγω έκθεσης, όπως οριστικοποιήθηκαν από τη μόνιμη επιτροπή για την τροφική αλυσίδα και την υγεία των ζώων στις 28 Ιανουαρίου 2011.
                     Κατά τη συνολική αυτή αξιολόγηση τα κράτη μέλη:

                                 1.

                                 δίνουν ιδιαίτερη προσοχή στους κινδύνους για τους χρήστες και τους εργαζόμενους και διασφαλίζουν ότι οι συνθήκες χρήσης περιλαμβάνουν την εφαρμογή των κατάλληλων μέτρων για την άμβλυνση του κινδύνου·

                                 2.

                                 διασφαλίζουν ότι εφαρμόζονται κατάλληλα μέτρα διαχείρισης των λυμάτων όσον αφορά τα λύματα από την άρδευση συστημάτων καλλιέργειας εκτός εδάφους. Τα κράτη μέλη που επιτρέπουν την έκλυση λυμάτων στο αποχετευτικό δίκτυο ή στα φυσικά ύδατα πρέπει να εξασφαλίζουν ότι διενεργείται κατάλληλη αξιολόγηση κινδύνου·

                                 3.

                                 δίνουν ιδιαίτερη προσοχή στους κινδύνους για τους υδρόβιους οργανισμούς και διασφαλίζουν ότι οι συνθήκες χρήσης περιλαμβάνουν την εφαρμογή των κατάλληλων μέτρων για την άμβλυνση του κινδύνου.

                           Τα οικεία κράτη μέλη ζητούν να υποβληθούν επιβεβαιωτικά στοιχεία σχετικά με:

                                 1.

                                 τις προδιαγραφές του τεχνικού υλικού, όπως παρασκευάζεται στο εμπόριο, με κατάλληλα αναλυτικά στοιχεία·

                                 2.

                                 τη σημασία των προσμείξεων·

                                 3.

                                 την ισοδυναμία μεταξύ των προδιαγραφών του τεχνικού υλικού, όπως παρασκευάζεται εμπορικά, και των προδιαγραφών του υλικού δοκιμής που χρησιμοποιήθηκε στους φακέλους οικοτοξικότητας·

                                 4.

                                 τη σημασία των φυτικών μεταβολιτών 5-hydroxy-ethoxyetridiazole acid και 3-hydroxymethyletridiazole·

                                 5.

                                 την έμμεση έκθεση των υπόγειων υδάτων και των οργανισμών που ζουν στο έδαφος στην ουσία etridiazole και στους μεταβολίτες της στο έδαφος, dichloro-etridiazole και etridiazole acid·

                                 6.

                                 τη μεταφορά σε μεγάλη και μικρή απόσταση του etridiazole acid μέσω του αέρα.

                           Τα οικεία κράτη μέλη διασφαλίζουν ότι ο αιτών υποβάλει στην Επιτροπή τις πληροφορίες σχετικά με τα σημεία 1, 2 και 3 πριν από την 1η Δεκεμβρίου 2011 και τις πληροφορίες σχετικά με τα σημεία 4, 5 και 6 έως τις 31 Μαΐου 2013.»

         (1)  Περισσότερες λεπτομέρειες σχετικά με την ταυτότητα και τις προδιαγραφές της δραστικής ουσίας παρέχονται στην έκθεση ανασκόπησης.


title: Οδηγία του Συμβουλίου 2004/79/ΕΚ, της 4ης Μαρτίου 2004, για την προσαρμογή της οδηγίας 2002/94/ΕΚ, στον τομέα της φορολογίας, λόγω της προσχώρησης της Τσεχικής Δημοκρατίας, της Εσθονίας, της Κύπρου, της Λετονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας

text:
               1.5.2004

               EL

               Επίσημη Εφημερίδα της Ευρωπαϊκής Ένωσης

               L 168/68

      ΟΔΗΓΊΑ ΤΟΥ ΣΥΜΒΟΥΛΊΟΥ 2004/79/ΕΚ
   της 4ης Μαρτίου 2004
   για την προσαρμογή της οδηγίας 2002/94/ΕΚ, στον τομέα της φορολογίας, λόγω της προσχώρησης της Τσεχικής Δημοκρατίας, της Εσθονίας, της Κύπρου, της Λετονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη προσχώρησης της Τσεχικής Δημοκρατίας, της Εσθονίας, της Κύπρου, της Λετονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας (1), και ιδίως το άρθρο 2 παράγραφος 3,
   την πράξη προσχώρησης της Τσεχικής Δημοκρατίας, της Εσθονίας, της Κύπρου, της Λετονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας (2), και ιδίως το άρθρο 57 παράγραφος 1,
   Εκτιμώντας τα ακόλουθα:

               (1)

               Για ορισμένες πράξεις, οι οποίες εξακολουθούν να ισχύουν πέραν της 1ης Μαΐου 2004, και απαιτούν προσαρμογή λόγω της προσχώρησης, οι αναγκαίες προσαρμογές δεν είχαν προβλεφθεί στην πράξη προσχώρησης του 2003, ή προβλέπονταν αλλά χρήζουν περαιτέρω προσαρμογών. Όλες αυτές οι προσαρμογές πρέπει να εγκριθούν πριν την προσχώρηση ώστε να τεθούν σε εφαρμογή από την ημερομηνία προσχώρησης.

               (2)

               Δυνάμει του άρθρου 57 παράγραφος 2 της πράξης προσχώρησης, αυτές οι προσαρμογές πρέπει να εγκριθούν από την Επιτροπή για όλες τις περιπτώσεις κατά τις οποίες η Επιτροπή ενέκρινε την αρχική πράξη.

               (3)

               Η οδηγία 2002/94/ΕΚ της Επιτροπής (3) πρέπει επομένως να τροποποιηθεί ανάλογα,

         ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Η οδηγία 2002/94/ΕΚ τροποποιείται ως ορίζεται στο παράρτημα.
   Άρθρο 2
   Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθούν με την παρούσα οδηγία το αργότερο κατά την ημερομηνία προσχώρησης. Ανακοινώνουν πάραυτα στην Επιτροπή το κείμενο αυτών των διατάξεων και έναν πίνακα αντιστοιχίας μεταξύ αυτών των διατάξεων και της παρούσας οδηγίας.
   Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη.
   Άρθρο 3
   Η παρούσα οδηγία τίθεται σε ισχύ υπό τον όρο και από την ημερομηνία ενάρξης ισχύος της συνθήκης προσχώρησης της Τσεχικής Δημοκρατίας, της Εσθονίας, της Κύπρου, της Λετονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας.
   Άρθρο 4
   Η παρούσα οδηγία απευθύνεται στα κράτη μέλη.

      Βρυξέλλες, 4 Μαρτίου 2004.

            Για την Επιτροπή

         Günter Verheugen

            Μέλος της Επιτροπής

      (1)  ΕΕ L 236 της 23.9.2003, σ. 17.

      (2)  ΕΕ L 236 της 23.9.2003, σ. 33.

      (3)  ΕΕ L 337 της 13.12.2002, σ. 41.

      ΠΑΡΑΡΤΗΜΑ
      ΦΟΡΟΛΟΓΙΑ
      Οδηγία 2002/94/ΕΚ της Επιτροπής, της 9ης Δεκεμβρίου 2002, για την θέσπιση λεπτομερών κανόνων εφαρμογής ορισμένων διατάξεων της οδηγίας 76/308/EΟΚ του Συμβουλίου, για την αμοιβαία συνδρομή για την είσπραξη απαιτήσεων σχετικών με ορισμένες εισφορές, δασμούς, φόρους και άλλα μέτρα.
      Στο παράρτημα IV, η αριστερή στήλη στο «κράτη μέλη» αντικαθίσταται από τα εξής:

                  «Belgique/België

                  Česká Republika

                  Danmark

                  Deutschland

                  Eesti

                  Eλλάδα

                  España

                  France

                  Ireland

                  Italia

                  Kύπρος

                  Latvija

                  Lietuva

                  Luxembourg

                  Magyarország

                  Malta

                  Nederland

                  Österreich

                  Polska

                  Portugal

                  Slovenija

                  Slovensko

                  Finland/Suomi

                  Sverige

                  United Kingdom»


title: Οδηγία (EE) 2017/898 της Επιτροπής, της 24ης Μαΐου 2017, για την τροποποίηση, με σκοπό την έγκριση ειδικών οριακών τιμών για τις χημικές ουσίες που χρησιμοποιούνται σε παιχνίδια, του προσαρτήματος Γ του παραρτήματος II της οδηγίας 2009/48/ΕΚ του Ευρωπαϊκού Κοινοβουλίου και του Συμβουλίου σχετικά με την ασφάλεια των παιχνιδιών, όσον αφορά την ουσία δισφαινόλη Α (Κείμενο που παρουσιάζει ενδιαφέρον για τον ΕΟΧ )

text:
               25.5.2017

               EL

               Επίσημη Εφημερίδα της Ευρωπαϊκής Ένωσης

               L 138/128

         ΟΔΗΓΊΑ (EE) 2017/898 ΤΗΣ ΕΠΙΤΡΟΠΉΣ
   της 24ης Μαΐου 2017
   για την τροποποίηση, με σκοπό την έγκριση ειδικών οριακών τιμών για τις χημικές ουσίες που χρησιμοποιούνται σε παιχνίδια, του προσαρτήματος Γ του παραρτήματος II της οδηγίας 2009/48/ΕΚ του Ευρωπαϊκού Κοινοβουλίου και του Συμβουλίου σχετικά με την ασφάλεια των παιχνιδιών, όσον αφορά την ουσία δισφαινόλη Α
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2009/48/ΕΚ του Ευρωπαϊκού Κοινοβουλίου και του Συμβουλίου, της 18ης Ιουνίου 2009, σχετικά με την ασφάλεια των παιχνιδιών (1), και ιδίως το άρθρο 46 παράγραφος 2,
   Εκτιμώντας τα ακόλουθα:

               (1)

               Η οδηγία 2009/48/ΕΚ θεσπίζει ορισμένες απαιτήσεις για τις χημικές ουσίες που έχουν ταξινομηθεί ως καρκινογόνοι, μεταλλαξιογόνοι ή τοξικές για την αναπαραγωγή (ΚΜΤ) σύμφωνα με τον κανονισμό (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου (2). Το προσάρτημα Γ του παραρτήματος II της οδηγίας 2009/48/ΕΚ προβλέπει ειδικές οριακές τιμές για χημικές ουσίες που χρησιμοποιούνται σε παιχνίδια που προορίζονται για παιδιά κάτω των 36 μηνών ή σε άλλα παιχνίδια που προορίζονται να μπαίνουν στο στόμα.

               (2)

               Η ειδική οριακή τιμή για τη δισφαινόλη A (αριθμός CAS 80-05-7) είναι 0,1 mg/l (όριο μετανάστευσης). Τα ευρωπαϊκά πρότυπα EN 71-10:2005 (παρασκευή δείγματος) και EN 71-11:2005 (μέτρηση) προβλέπουν τις σχετικές μεθόδους δοκιμών.

               (3)

               Το EN 71-10:2005 απαιτεί την εκχύλιση 10 cm2 ενός υλικού παιχνιδιών με 100 ml νερού σε διάστημα μίας ώρας. Η συμμόρφωση με την ειδική οριακή τιμή 0,1 mg/l σημαίνει ότι, κατά τη διάρκεια της εν λόγω εκχύλισης, από το υλικό παιχνιδιών μπορούν να μεταναστεύσουν το πολύ 0,01 mg δισφαινόλης Α.

               (4)

               Η Ευρωπαϊκή Επιτροπή συγκρότησε την ομάδα εμπειρογνωμόνων για την ασφάλεια των παιχνιδιών, για να της παρέχει συμβουλές κατά την προετοιμασία των νομοθετικών προτάσεων και πρωτοβουλιών πολιτικής στον τομέα της ασφάλειας των παιχνιδιών. Η αποστολή της υποομάδας «Χημικά προϊόντα» της εν λόγω ομάδας είναι να παρέχει τέτοιου είδους συμβουλές όσον αφορά τις χημικές ουσίες που μπορούν να χρησιμοποιούνται σε παιχνίδια. Η υποομάδα «Χημικά προϊόντα» της ομάδας εμπειρογνωμόνων για την ασφάλεια των παιχνιδιών αποφάσισε, στη συνεδρίασή της που πραγματοποιήθηκε την 1η Οκτωβρίου 2015, ότι η εφαρμογή της ειδικής οριακής τιμής και των μεθόδων δοκιμών που προσδιορίζονται παραπάνω οδηγεί σε έκθεση 3 μικρογραμμαρίων ανά χιλιόγραμμο σωματικού βάρους ανά ημέρα για ένα παιδί με σωματικό βάρος 10 kg που βάζει στο στόμα του ένα παιχνίδι επί 3 ώρες ημερησίως.

               (5)

               Νέα στοιχεία σχετικά με τη δισφαινόλη Α και εξελιγμένες μεθοδολογίες οδήγησαν την ομάδα της Ευρωπαϊκής Αρχής για την Ασφάλεια των Τροφίμων (EFSA) με θέμα τα υλικά που έρχονται σε επαφή με τα τρόφιμα, καθώς και τα ένζυμα, τα αρτύματα και τα βοηθητικά μέσα επεξεργασίας (ομάδα CEF) στον καθορισμό μιας «προσωρινής» τιμής ανεκτής ημερήσιας πρόσληψης (TDI) για τη δισφαινόλη Α στα 4 μικρογραμμάρια ανά χιλιόγραμμο σωματικού βάρους ημερησίως (3). Η ομάδα CEF χαρακτήρισε αυτήν την TDI προσωρινή, εν αναμονή των αποτελεσμάτων της μακροπρόθεσμης μελέτης σε αρουραίους, η οποία περιλαμβάνει προγεννητική καθώς και μεταγεννητική έκθεση στη δισφαινόλη Α και η οποία διεξάγεται αυτή τη στιγμή στο πλαίσιο του Εθνικού Προγράμματος Τοξικολογίας (National Toxicology Programme) της Υπηρεσίας Τροφίμων και Φαρμάκων των Ηνωμένων Πολιτειών.

               (6)

               Με βάση τα ανωτέρω, η υποομάδα «Χημικά προϊόντα» της ομάδας εμπειρογνωμόνων για την ασφάλεια των παιχνιδιών πρότεινε, στη συνεδρίασή της που πραγματοποιήθηκε την 1η Οκτωβρίου 2015, τον περιορισμό της δισφαινόλης Α στα παιχνίδια σε 0,04 mg/l (όριο μετανάστευσης) όταν αυτή δοκιμάζεται σύμφωνα με τα πρότυπα EN 71-10:2005 και EN 71-11:2005, εάν υποτεθεί σωματικό βάρος παιδιού 10 kg, ημερήσιος χρόνος παραμονής στο στόμα ίσος με τρεις ώρες, επιφάνεια παιχνιδιού που μπαίνει στο στόμα 10 cm2 και συμμετοχή 10 % της προσωρινής TDI στη συνολική έκθεση ενός παιδιού σε δισφαινόλη Α από τα παιχνίδια. Η ομάδα εμπειρογνωμόνων για την ασφάλεια των παιχνιδιών υποστήριξε αυτή τη σύσταση στη συνεδρίασή της που πραγματοποιήθηκε στις 14 Ιανουαρίου 2016.

               (7)

               Αν και ο κανονισμός (ΕΕ) αριθ. 10/2011 της Επιτροπής (4) ορίζει όριο ειδικής μετανάστευσης για τη δισφαινόλη Α ως μονομερές όσον αφορά τη χρήση σε ορισμένα υλικά που έρχονται σε επαφή με τρόφιμα, και απαγορεύει τη χρήση δισφαινόλης A για την κατασκευή μπουκαλιών βρεφικής διατροφής από πολυανθρακικό πλαστικό, οι βασικές παραδοχές για τον υπολογισμό του εν λόγω ορίου μετανάστευσης και τη θέσπιση της απαγόρευσης διαφέρουν από τις παραδοχές όσον αφορά το όριο μετανάστευσης για τη δισφαινόλη Α στα παιχνίδια.

               (8)

               Με βάση τα διαθέσιμα επιστημονικά στοιχεία και λαμβανομένων υπόψη των διαφορών ανάμεσα στα παιχνίδια και στα υλικά που έρχονται σε επαφή με τα τρόφιμα, η ειδική οριακή τιμή για τη δισφαινόλη Α στα παιχνίδια που ισχύει σήμερα είναι υπερβολικά υψηλή και θα πρέπει να αναθεωρηθεί.

               (9)

               Οι επιπτώσεις της δισφαινόλης Α είναι υπό αξιολόγηση σε διάφορα επιστημονικά φόρουμ. Αν και ενδέχεται να χρειαστεί αναθεώρηση του ορίου μετανάστευσης σε περίπτωση που στο μέλλον καταστούν διαθέσιμα νέα σχετικά επιστημονικά στοιχεία, θα πρέπει να θεσπιστεί το όριο εκείνο που αντικατοπτρίζει τις τρέχουσες επιστημονικές γνώσεις προκειμένου να εξασφαλιστεί κατάλληλη προστασία των παιδιών.

               (10)

               Επομένως, το προσάρτημα Γ του παραρτήματος II της οδηγίας 2009/48/ΕΚ θα πρέπει να τροποποιηθεί αναλόγως.

               (11)

               Τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής για την ασφάλεια των παιχνιδιών που συστάθηκε βάσει του άρθρου 47 της οδηγίας 2009/48/ΕΚ,

         ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Στο προσάρτημα Γ του παραρτήματος II της οδηγίας 2009/48/ΕΚ, στον πίνακα, η καταχώριση για τη δισφαινόλη Α αντικαθίσταται από το ακόλουθο κείμενο:

                  «Δισφαινόλη Α

                  80-05-7

                  0,04 mg/l (όριο μετανάστευσης) σύμφωνα με τις μεθόδους που ορίζονται στα πρότυπα EN 71-10:2005 και EN 71-11:2005.».

   Άρθρο 2
   1.   Τα κράτη μέλη θεσπίζουν και δημοσιεύουν, το αργότερο στις 25 Νοεμβρίου 2018, τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
   Εφαρμόζουν τις διατάξεις αυτές από τις 26 Νοεμβρίου 2018.
   Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
   2.   Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εθνικού δικαίου τις οποίες θεσπίζουν στον τομέα που διέπεται από την παρούσα οδηγία.
   Άρθρο 3
   Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Άρθρο 4
   Η παρούσα οδηγία απευθύνεται στα κράτη μέλη.

      Βρυξέλλες, 24 Μαΐου 2017.

            Για την Επιτροπή

            O Πρόεδρος

         Jean-Claude JUNCKER

      (1)  ΕΕ L 170 της 30.6.2009, σ. 1.

      (2)  Κανονισμός (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την ταξινόμηση, την επισήμανση και τη συσκευασία των ουσιών και των μειγμάτων, την τροποποίηση και την κατάργηση των οδηγιών 67/548/ΕΟΚ και 1999/45/ΕΚ και την τροποποίηση του κανονισμού (ΕΚ) αριθ. 1907/2006 (ΕΕ L 353 της 31.12.2008, σ. 1).

      (3)  EFSA Panel on Food Contact Materials, Enzymes, Flavourings and Processing AIDS (CEF) (2015) Scientific Opinion on the risks to public health related to the presence of bisphenol A (BPA) in foodstuffs: PART II — Toxicological assessment and risk characterisation. EFSA Journal 2015·13(1):3978, σ. 196.
   http://www.efsa.europa.eu/sites/default/files/scientific_output/files/main_documents/3978part2.pdf

      (4)  Κανονισμός (ΕΕ) αριθ. 10/2011 της Επιτροπής, της 14ης Ιανουαρίου 2011, για τα πλαστικά υλικά και αντικείμενα που προορίζονται να έρθουν σε επαφή με τρόφιμα (ΕΕ L 12 της 15.1.2011, σ. 1).


Avis juridique important

|

31991L0250

Οδηγία 91/250/ΕΟΚ του Συμβουλίου της 14ης Μαΐου 1991 για τη νομική προστασία των προγραμμάτων ηλεκτρονικών υπολογιστών

Επίσημη Εφημερίδα αριθ. L 122 της 17/05/1991 σ. 0042 - 0046 Φινλανδική ειδική έκδοση: Κεφάλαιο 17 τόμος 1 σ. 0111  Σουηδική ειδική έκδοση: Κεφάλαιο 17 τόμος 1 σ. 0111

ΟΔΗΓΙΑ ΤΟΥ ΣΥΜΒΟΥΛΙΟΥ  της 14ης Μαΐου 1991  για τη νομική προστασία των προγραμμάτων ηλεκτρονικών υπολογιστών  (91/250/ΕΟΚ) ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,Έχοντας υπόψη:τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 100Α,την πρόταση της Επιτροπής (1),Σε συνεργασία με το Ευρωπαϊκό Κοινοβούλιο (2),Έχοντας υπόψη τη γνώμη της Οικονομικής και Κοινωνικής Επιτροπής (3),Εκτιμώντας:ότι τα προγράμματα ηλεκτρονικών υπολογιστών δεν έχουν σήμερα σαφή προστασία σε όλα τα κράτη μέλη από την ισχύουσα νομοθεσία και αυτή η προστασία, όπου υπάρχει, έχει διαφορετικά χαρακτηριστικά 7 ότι η κατάρτιση προγραμμάτων ηλεκτρονικών υπολογιστών απαιτεί την ανάλωση σημαντικών ανθρώπινων, τεχνικών και οικονομικών πόρων, ενώ τα προγράμματα ηλεκτρονικών υπολογιστών μπορούν να αντιγραφούν με μικρό μέρος του κόστους που απαιτείται για την ανεξάρτητη κατάρτισή τους 7 ότι τα προγράμματα ηλεκτρονικών υπολογιστών διαδραματίζουν όλο και σημαντικότερο ρόλο σε ένα ευρύ φάσμα βιομηχανικών κλάδων και, κατά συνέπεια, η τεχνολογία των προγραμμάτων ηλεκτρονικών υπολογιστών μπορεί να θεωρηθεί ότι έχει θεμελιώδη σημασία για τη βιομηχανική ανάπτυξη της Κοινότητας 7 ότι ορισμένες διαφορές στη νομική προστασία των προγραμμάτων ηλεκτρονικών υπολογιστών που παρέχεται από τις νομοθεσίες των κρατών μελών, έχουν άμεσα και αρνητικά αποτελέσματα στη λειτουργία της κοινής αγοράς όσον αφορά τα προγράμματα ηλεκτρονικών υπολογιστών και αυτές οι διαφορές θα μπορούσαν να γίνουν μεγαλύτερες, καθώς τα κράτη μέλη θέτουν σε ισχύ νέες νομοθετικές διατάξεις επί του θέματος 7 ότι οι υπάρχουσες διαφορές που έχουν τέτοια αποτελέσματα πρέπει να εκλείψουν και να εμποδιστεί η δημιουργία νέων, ενώ διαφορές που δεν επηρεάζουν δυσμενώς τη λειτουργία της κοινής αγοράς σε μεγάλο βαθμό δεν χρειάζεται να εκλείψουν ή να εμποδίζεται η δημιουργία τους 7 ότι, κατά συνέπεια, το νομικό πλαίσιο της Κοινότητας για την προστασία των προγραμμάτων ηλεκτρονικών υπολογιστών μπορεί να περιοριστεί, κατά πρώτον, στην καθιέρωση υποχρέωσης των κρατών μελών για παροχή προστασίας στα προγράμματα ηλεκτρονικών υπολογιστών σαν λογοτεχνικά έργα βάσει της νομοθεσίας περί πνευματικής ιδιοκτησίας, και περαιτέρω, στον καθορισμό του υποκειμένου και του αντικειμένου της προστασίας, των αποκλειστικών δικαιωμάτων στα οποία τα προστατευόμενα πρόσωπα μπορούν να βασίζονται για να επιτρέπουν ή να απαγορεύουν ορισμένες πράξεις και της χρονικής διάρκειας της προστασίας 7 ότι, για τους σκοπούς της παρούσας οδηγίας, ο όρος «πρόγραμμα ηλεκτρονικού υπολογιστή» περιλαμβάνει προγράμματα κάθε μορφής, περιλαμβανομένων και εκείνων που είναι ενσωματωμένα στο υλικό 7 ότι ο όρος αυτός περιλαμβάνει επίσης προπαρασκευαστική εργασία σχεδιασμού που οδηγεί στην κατάρτιση ενός προγράμματος ηλεκτρονικού υπολογιστή εφόσον η φύση της προπαρασκευαστικής εργασίας είναι τέτοια που το πρόγραμμα του ηλεκτρονικού υπολογιστή μπορεί να προκύψει από αυτή σε ένα υστερότερο στάδιο 7 ότι, όσον αφορά τα κριτήρια σύμφωνα με τα οποία προσδιορίζεται κατά πόσο ένα πρόγραμμα ηλεκτρονικού υπολογιστή αποτελεί ή όχι πρωτότυπο έργο, δεν πρέπει να εφαρμόζεται έλεγχος της ποιοτικής ή αισθητικής αξίας του προγράμματος 7 ότι η Κοινότητα έχει αναλάβει δέσμευση να προωθήσει τη διεθνή τυποποίηση 7 ότι η λειτουργία ενός προγράμματος ηλεκτρονικών υπολογιστών είναι η επικοινωνία και η συνεργασία με τις άλλες μονάδες ενός συστήματος ηλεκτρονικών υπολογιστών και με τους χρήστες και, για το σκοπό αυτό, απαιτείται μια λογική και, σε ορισμένες περιπτώσεις, υλική διασύνδεση και διάλογος, ώστε να δίνεται η δυνατότητα σε όλα τα στοιχεία του λογισμικού και του υλικού να συνεργαστούν με άλλα λογισμικά και υλικά καθώς και χρήστες με όλους τους τρόπους λειτουργίας τους 7 ότι τα μέρη του προγράμματος τα οποία εξασφαλίζουν την εν λόγω διασύνδεση και τον διάλογο μεταξύ των στοιχείων υλικού και λογισμικού, είναι γενικά γνωστά σαν «συστήματα διασύνδεσης» 7 ότι η διασύνδεση και ο διάλογος αυτός είναι γενικά γνωστά «διαλειτουργικότητα» 7 ότι η εν λόγω διαλειτουργικότητα μπορεί να ορισθεί σαν η δυνατότητα ανταλλαγής πληροφοριών και αμοιβαίας χρησιμοποίσης των πληροφοριών που έχουν ανταλλαγεί 7 ότι , για να μην υπάρχει καμία αμφιβολία, πρέπει να διευκρινιστεί ότι προστατεύεται μόνο η έκφραση ενός προγράμματος ηλεκτρονικών υπολογιστών και ότι οι ιδέες και οι αρχές στις οποίες βασίζεται οποιοδήποτε στοιχείο του προγράμματος, περιλαμβανομένων και εκείνων στις οποίες βασίζονται τα συστήματα διασύνδεσης, δεν προστατεύονται με δικαιώματα πνευματικής ιδιοκτησίας βάσει της παρούσας οδηγίας 7 ότι, σύμφωνα με την αρχή αυτή της πνευματικής ιδιοκτησίας, στο βαθμό που η λογική, οι αλγόριθμοι και οι γλώσσες προγραμματισμού περιλαμβάνουν ιδέες και αρχές, αυτές οι ιδέες και αρχές δεν προστατεύονται με την παρούσα οδηγία 7 ότι, σύμφωνα με τη νομοθεσία και τη νομολογία των κρατών μελών και τις διεθνείς συμβάσεις περί πνευματικής ιδιοκτησίας, η έκφραση αυτών των ιδεών και αρχών πρέπει να προστατεύεται με δικαιώματα πνευματικής ιδιοκτησίας 7 ότι, για τους σκοπούς της παρούσας οδηγίας, ο όρος «εκμίσθωση» σημαίνει τη διάθεση προς χρήση, για περιορισμένο χρονικό διάστημα και για κερδοσκοπικούς σκοπούς, ενός προγράμματος ηλεκτρονικού υπολογιστή ή αντιγράφου του 7 ότι ο όρος αυτός δεν περιλαμβάνει τον δανεισμό στο κοινό, που δεν εμπίπτει, κατά συνέπεια, στο πεδίο εφαρμογής της παρούσας οδηγίας 7 ότι, στην περίπτωση του προγράμματος ηλεκτρονικού υπολογιστή, πρέπει να προβλεφθεί μια περιορισμένη εξαίρεση στα αποκλειστικά δικαιώματα του δημιουργού να απαγορεύει τη χωρίς άδεια αναπαραγωγή του έργου του, προκειμένου να επιτρέπεται η αναπαραγωγή που είναι τεχνικά αναγκαία για τη χρήση του προγράμματος αυτού από το πρόσωπο που το απέκτησε νομίμως 7 ότι τούτο σημαίνει ότι οι πράξεις φόρτωσης και εκτέλεσης που απαιτούνται για τη χρησιμοποίηση ενός αντιγράφου νομίμως αποκτηθέντως προγράμματος, καθώς και η πράξη διόρθωσης των σφαλμάτων του, δεν δύνανται να απαγορευθούν συμβατικώς 7 ότι, ελλείψει ειδικών συμβατικών διατάξεων, και ιδίως σε περίπτωση πώλησης ενός αντιγράφου του προγράμματος, οποιαδήποτε άλλη πράξη που είναι αναγκαία για τη χρησιμοποίηση του αντιγράφου ενός προγράμματος μπορεί να εκτελεστεί, στα πλαίσια του προβλεπόμενου σκοπού της, από το πρόσωπο που απέκτησε το αντίγραφο αυτό νομίμως 7 ότι δεν πρέπει να απαγορευθεί στο πρόσωπο που έχει το δικαίωμα της χρήσης ενός προγράμματος ηλεκτρονικού υπολογιστή, η διενέργεια των πράξεων που είναι αναγκαίες για την παρακολούθηση, μελέτη ή δοκιμή της λειτουργίας του προγράμματος, υπό την προϋπόθεση ότι οι πράξεις αυτές δεν αποτελούν προσβολή του δικαιώματος πνευματικής ιδιοκτησίας επί του προγράμματος 7 ότι χωρίς άδεια αναπαραγωγή, μετάφραση, προσαρμογή ή μετατροπή της μορφής του κώδικα με τον οποίο έχει δοθεί ένα αντίγραφο προγράμματος ηλεκτρονικού υπολογιστή, αποτελεί προσβολή των αποκλειστικών δικαιωμάτων του δημιουργού 7 ότι, εντούτοις, υπό ορισμένες συνθήκες, η εν λόγω αναπαραγωγή του κώδικα και η μετάφραση της μορφής του, κατά την έννοια του άρθρου 4 στοιχεία α) και β), μπορεί να είναι απαραίτητες για τη λήψη των πληροφοριών που χρειάζονται για την επίτευξη της διαλειτουργικότητας ενός ανεξάρτητα δημιουργηθέντος προγράμματος με άλλα προγράμματα 7 ότι, μόνο στις περιορισμένες αυτές περιπτώσεις, η διενέργεια των πράξεων αναπαραγωγής και μετάφρασης εκ μέρους ή εξ ονόματος προσώπου που έχει δικαίωμα χρήσης αντιγράφου του προγράμματος πρέπει να θεωρηθεί ότι είναι θεμιτή και σύμφωνη με τα συναλλακτικά ήθη, και πρέπει συνεπώς να μην απαιτείται άδεια του δικαιούχου 7 ότι ένας στόχος της εξαίρεσης αυτής είναι να επιτραπεί η διασύνδεση όλων των στοιχείων ενός συστήματος ηλεκτρονικού υπολογιστή, συμπεριλαμβανομένων εκείνων που προέρχονται από διαφορετικούς κατασκευαστές, προκειμένου να μπορέσουν να λειτουργήσουν ομού 7 ότι, η εν λόγω εξαίρεση από τα αποκλειστικά δικαιώματα του δημιουργού δεν μπορεί να χρησιμοποιηθεί κατά τρόπο που προσβάλλει τα νόμιμα συμφέροντα του δικαιούχου ή που έρχεται σε σύγκρουση με τη συνήθη εκμετάλλευση του προγράμματος 7 ότι, προκειμένου να υπάρχει εναρμόνιση με τις διατάξεις της σύμβασης της Βέρνης για την προστασία των λογοτεχνικών και καλλιτεχνικών έργων, η διάρκεια της προστασίας πρέπει να καλύπτει τη ζωή του δημιουργού και 50 έτη από την 1η Ιανουαρίου του επόμενου του θανάτου του έτους, ή, σε περίπτωση ανώνυμου ή ψευδώνυμου έργου, 50 έτη από την 1η Ιανουαρίου του επόμενου της πρώτης δημοσίευσης του έργου έτους 7 ότι η προστασία των προγραμμάτων ηλεκτρονικών υπολογιστών βάσει της νομοθεσίας περί πνευματικής ιδιοκτησίας δεν θα πρέπει να εμποδίζει, σε ορισμένες περιπτώσεις, την παροχή άλλων μορφών προστασίας 7 ότι, όμως, όλες οι συμβατικές διατάξεις που αντιβαίνουν στο άρθρο 6 ή στις εξαιρέσεις που προβλέπει το άρθρο 5, παράγραφοι 2 και 3 είναι άκυρες 7 ότι οι διατάξεις της παρούσας οδηγίας ισχύουν με την επιφύλαξη των κανόνων ανταγωνισμού που εκτίθεται στα άρθρα 85 και 86 της συνθήκης, σε περίπτωση που κάποιος προμηθευτής με δεσπόζουσα θέση αρνηθεί να παραχωρήσει στοιχεία απαραίτητα για την διαλειτουργικότητα όπως ορίζεται στην παρούσα οδηγία 7 ότι οι διατάξεις της παρούσας οδηγίας πρέπει να ισχύουν με την επιφύλαξη των ειδικών διατάξεων κοινοτικού δικαίου που έχουν ήδη θεσπιστεί σχετικά με τη δημοσίευση των συστημάτων διασύνδεσης στον τομέα των τηλεπικοινωνιών ή αποφάσεων του Συμβουλίου σχετικά με την τυποποίηση στον τομέα της τεχνολογίας πληροφοριών και των τηλεπικοινωνιών 7 ότι η παρούσα οδηγία δεν θίγει τις παρεκκλίσεις που προβλέπονται από τις εθνικές νομοθεσιές, κατ' εφαρμογή της σύμβασης της Βέρνης, ως προς τα σημεία που δεν ρυθμίζονται από την παρούσα οδηγία,ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1  Αντικείμενο της προστασίας 1. Σύμφωνα με τις διατάξεις της παρούσας οδηγίας, τα κράτη μέλη προστατεύουν τα προγράμματα ηλεκτρονικών υπολογιστών με δικαιώματα πνευματικής ιδιοκτησίας σαν λογοτεχνικά έργα κατά την έννοια της σύμβασης της Βέρνης για την προστασία των λογοτεχνικών και καλλιτεχνικών έργων. Για τους σκοπούς της παρούσας οδηγίας, ο όρος «προγράμματα ηλεκτρονικών υπολογιστών» περιλαμβάνει και το προπαρασκευαστικό υλικό σχεδιασμού τους.2. Η προστασία σύμφωνα με την παρούσα οδηγία ισχύει για κάθε μορφή έκφρασης ενός προγράμματος ηλεκτρονικού υπολογιστή. Οι ιδέες και οι αρχές στις οποίες βασίζεται οποιοδήποτε στοιχείο προγράμματος ηλεκτρονικού υπολογιστή, περιλαμβανομένων και εκείνων στις οποίες βασίζονται τα συστήματα διασύνδεσής του, δεν προστατεύονται με δικαιώματα πνευματικής ιδιοκτησίας βάσει της παρούσας οδηγίας.3. Ένα πρόγραμμα ηλεκτρονικού υπολογιστή προστατεύεται εφόσον είναι πρωτότυπο με την έννοια ότι είναι αποτέλεσμα προσωπικής πνευματικής εργασίας του δημιουργού του. Η παροχή της προστασίας δεν εξαρτάται από την εφαρμογή κανενός άλλου κριτηρίου. Άρθρο 2  Δημιουργός του προγράμματος 1. Δημιουργός προγράμματος ηλεκτρονικού υπολογιστή είναι το φυσικό πρόσωπο ή ομάδα φυσικών προσώπων που έχει δημιουργήσει το πρόγραμμα ή, εφόσον επιτρέπεται από τη νομοθεσία του κράτους μέλους, το νομικό πρόσωπο που ορίζεται ως δικαιούχος από τη νομοθεσία αυτή. Σε περίπτωση που η νομοθεσία του κράτους μέλους αναγνωρίζει συλλογικά έργα, δημιουργός θεωρείται το πρόσωπο το οποίο αναγνωρίζεται από τη νομοθεσία του κράτους μέλους ότι έχει δημιουργήσει το έργο.2. Όταν ένα πρόγραμμα ηλεκτρονικού υπολογιστή έχει δημιουργηθεί από κοινού από ομάδα φυσικών προσώπων, τα αποκλειστικά δικαιώματα ανήκουν από κοινού στα πρόσωπα αυτά.3. Στην περίπτωση που ένα πρόγραμμα ηλεκτρονικού υπολογιστή δημιουργείται από υπάλληλο κατά την εκτέλεση των καθηκόντων του ή σύμφωνα με τις οδηγίες που του έχει δώσει ο εργοδότης του, ο εργοδότης δικαιούται να ασκεί αποκλειστικά όλες τις περιουσιακές εξουσίες επί του ούτως δημιουργηθέντος προγράμματος, εκτός εάν με σύμβαση ορίζεται διαφορετικά. Άρθρο 3  Πρόσωπα δικαιούμενα προστασίας Προστασία παρέχεται σε όλα τα φυσικά ή νομικά πρόσωπα που προβλέπονται από την εθνική νομοθεσία περί πνευματικής ιδιοκτησίας όπως εφαρμόζεται στα λογοτεχνικά έργα. Άρθρο 4  Πράξεις που υπόκεινται σε άδεια του δικαιούχου Με την επιφύλαξη των άρθρων 5 και 6, στα αποκλειστικά δικαιώματα του δικαιούχου κατά την έννοια του άρθρου 2, περιλαμβάνεται το δικαίωμα να πραγματοποιεί ή να παρέχει άδεια για:α) οριστική ή προσωρινή αναπαραγωγή του προγράμματος ηλεκτρονικού υπολογιστή, με κάθε μέσο και μορφή, εν όλω ή εν μέρει. Εφόσον η φόρτωση, η εμφάνιση στην οθόνη, η εκτέλεση, η μεταβίβαση ή η αποθήκευση του προγράμματος ηλεκτρονικού υπολογιστή, απαιτούν τέτοια αναπαραγωγή, οι πράξεις αυτές υπόκεινται σε άδεια εκ μέρους του δικαιούχου 7 β) μετάφραση, προσαρμογή, διαρρύθμιση ή οποιαδήποτε άλλη μετατροπή του προγράμματος ηλεκτρονικού υπολογιστή και αναπαραγωγή των αποτελεσμάτων του, με την επιφύλαξη των δικαιωμάτων του προσώπου που τροποποιεί το πρόγραμμα 7 γ) οποιαδήποτε μορφή διανομής στο κοινό, συμπεριλαμβανομένης της εκμίσθωσης, του πρωτότυπου προγράμματος ηλεκτρονικού υπολογιστή ή των αντιγράφων του. Η πρώτη πώληση στην Κοινότητα αντιγράφου ενός προγράμματος ηλεκτρονικού υπολογιστή από τον δικαιούχο του ή με τη συγκατάθεσή του, εξαντλεί το δικαίωμα διανομής του αντιγράφου αυτού εντός της Κοινότητας, εξαιρουμένου του δικαιώματος ελέγχου περαιτέρω εκμίσθωσης του προγράμματος ηλεκτρονικού υπολογιστή ή αντιγράφου του. Άρθρο 5  Εξαιρέσεις από τις πράξεις που υπόκεινται σε άδεια 1. Ελλείψει ειδικών συμβατικών διατάξεων, δεν απαιτείται η άδεια τού δικαιούχου για τις πράξεις που απαριθμούνται στο άρθρο 4 στοιχεία α) και β), όταν αυτές είναι αναγκαίες για την κατά προορισμό χρησιμοποίηση του προγράμματος ηλεκτρονικού υπολογιστή από το πρόσωπο που το απέκτησε νομίμως, συμπεριλαμβανομένης της διόρθωσης σφαλμάτων.2. Η δημιουργία εφεδρικού αντιγράφου από πρόσωπο που έχει δικαίωμα χρήσης του προγράμματος ηλεκτρονικού υπολογιστή δεν μπορεί να εμποδίζεται συμβατικώς, στο μέτρο που είναι απαραίτητο για τη χρήση αυτή.3. Το πρόσωπο που έχει δικαίωμα χρήσης του αντιγράφου προγράμματος ηλεκτρονικού υπολογιστή δικαιούται, χωρίς την άδεια του δικαιούχου, να παρακολουθεί, να μελετά ή να δοκιμάζει τη λειτουργία του προγράμματος αυτού, προκειμένου να εντοπίσει τις ιδέες και αρχές που αποτελούν τη βάση του οποιουδήποτε στοιχείου του προγράμματος, εάν οι ενέργειες αυτές γίνονται κατά τη διάρκεια πράξης φόρτωσης, εμφάνισης στην οθόνη, εκτέλεσης, μεταβίβασης ή αποθήκευσης του προγράμματος ηλεκτρονικού υπολογιστή την οποία δικαιούται να διενεργήσει. Άρθρο 6  Αντίστροφη μεταγλώττιση 1. Δεν απαιτείται άδεια του δικαιούχου εφόσον η αναπαραγωγή του κώδικα και η τροποποίηση της μορφής του κατά την έννοια του άρθρου 4 στοιχεία α) και β), είναι αναγκαίες για να ληφθούν οι απαραίτητες πληροφορίες προκειμένου να επιτευχθεί διαλειτουργικότητα ενός ανεξάρτητα δημιουργηθέντος προγράμματος ηλεκτρονικού υπολογιστή με άλλα προγράμματα, υπο την προϋπόθεση ότι πληρούνται οι ακόλουθοι όροι:α) οι πράξεις αυτές πραγματοποιούνται από τον κάτοχο άδειας εκμετάλλευσης ή άλλο πρόσωπο που έχει δικαίωμα χρήσης αντιγράφου του προγράμματος ή για λογαριασμό τους από πρόσωπο που έχει σχετική άδεια 7 β) οι αναγκαίες πληροφορίες για την επίτευξη της διαλειτουργικότητας δεν έχουν ήδη καταστεί ευκόλως και ταχέως προσιτές στα πρόσωπα που αναφέρονται στο στοιχείο α) και γ) οι πράξεις αυτές περιορίζονται στα μέρη του πρωτότυπου προγράμματος που είναι αναγκαία για την επίτευξη της διαλειτουργικότητας.2. Οι διατάξεις της παραγράφου 1 δεν επιτρέπουν οι πληροφορίες που ελήφθησαν κατ' εφαρμογή της:α) να χρησιμοποιηθούν για άλλους σκοπούς εκτός της επίτευξης της διαλειτουργικότητας του ανεξάρτητα δημιουργηθέντος προγράμματος ηλεκτρονικού υπολογιστή 7 β) να ανακοινωθούν σε άλλους, εκτός από τις περιπτώσεις που τούτο απαιτείται για να επιτευχθεί η διαλειτουργικότητα του ανεξάρτητα δημιουργηθέντος προγράμματος ηλεκτρονικού υπολογιστή ή γ) να χρησιμοποιηθούν για την ανάπτυξη, παραγωγή ή εμπορία προγράμματος ηλεκτρονικού υπολογιστή του οποίου η έκφραση παρουσιάζει σημαντικές ομοιότητες, ή για οιαδήποτε άλλη πράξη που πρσβάλλει τα δικαιώματα πνευματικής ιδιοκτησίας.3. Σύμφωνα με τις διατάξεις της σύμβασης της Βέρνης για την προστασία των λογοτεχνικών και καλλιτεχνικών έργων, οι διατάξεις του παρόντος άρθρου δεν μπορεί να ερμηνευθούν έτσι ώστε νε επιτρέπεται η χρησιμοποίηση της εφαρμογής του κατά τρόπο που προσβάλλει αδικαιολόγητα τα νόμιμα συμφέροντα του δικαιούχου ή έρχεται σε σύγκρουση με τη συνήθη εκμετάλλευση του προγράμματος ηλεκτρονικού υπολογιστή. Άρθρο 7  Ειδικά μέτρα προστασίας 1. Με την επιφύλαξη των διατάξεων των άρθρων 4, 5 και 6, τα κράτη μέλη, βάσεις της εθνικής τους νομοθεσίας, λαμβάνουν τα κατάλληλα μέτρα κατά του προσώπου που προβαίνει σε οποιαδήποτε από τις πράξεις που προβλέπονται στα κατωτέρω στοιχεία α), β) και γ):α) θέτει σε κυκλοφορία αντίγραφο προγράμματος ηλεκτρονικού υπολογιστή γνωρίζοντας, ή έχοντας λόγους να πιστεύει, ότι πρόκειται για κλεψίτυπο 7 β) έχει στην κατοχή του για σκοπούς εμπορικούς ένα αντίγραφο προγράμματος ηλεκτρονικού υπολογιστή γνωρίζοντας, ή έχοντας λόγους να πιστεύει, ότι πρόκειται για κλεψίτυπο 7 γ) θέτει σε κυκλοφορία ή έχει στην κατοχή του για σκοπούς εμπορικούς μέσα με μοναδικό στόχο να διευκολύνουν την άνευ αδείας αφαίρεση ή εξουδετέρωση κάθε τεχνικού συστήματος το οποίο ενδεχομένως εφαρμόζεται για την προστασία ενός προγράμματος ηλεκτρονικού υπολογιστή.2. Κάθε κλεψίτυπο αντίγραφο προγράμματος ηλεκτρονικού υπολογιστή υπόκειται σε κατάσχεση σύμφωνα με τη νομοθεσία του σχετικού κράτους μέλους.3. Τα κράτη μέλη δύνανται να προβλέψουν ότι τα μέσα που αναφέρονται στην παράγραφο 1 στοιχείο γ) κατάσχονται. Άρθρο 8  Διάρκεια της προστασίας 1. Η διάρκεια της παρεχόμενης προστασίας καλύπτει τη ζωή του δημιουργού και 50 έτη μετά τον θάνατό του ή μετά τον θάνατο του τελευταίου επιζώντος δημιουργού 7 σε περίπτωση που το πρόγραμμα ηλεκτρονικού υπολογιστή αποτελεί ανώνυμο ή ψευδώνυμο έργο ή ένα νομικό πρόσωπο ορίζεται ως δημιουργός από την εθνική νομοθεσία σύμφωνα με το άρθρο 2 παράγραφος 1, η διάρκεια της προστασίας είναι 50 έτη από τον χρόνο κατά τον οποίο το πρόγραμμα του ηλεκτρονικού υπολογιστή κατέστη νόμιμα προσιτό στο κοινό για πρώτη φορά. Το χρονικό διάστημα της προστασίας θεωρείται ότι αρχίζει την 1η Ιανουαρίου του επομένου των ανωτέρω γεγονότων έτους.2. Τα κράτη μέλη, τα οποία ήδη προβλέπουν διάρκεια προστασίας μεγαλύτερη από εκείνη που προβλέπει η παράγραφος 1, επιτρέπεται να διατηρήσουν την παρούσα διάρκειά τους μέχρις ότου εναρμονισθούν οι διάρκειες προστασίας για τα διακαιώματα πνευματικής ιδιοκτησίας από το κοινοτικό δίκαιο κατά γενικότερο τρόπο. Άρθρο 9  Εξακολούθηση της εφαρμογής άλλων νομικών διατάξεων 1. Οι διατάξεις της παρούσας οδηγίας δεν θίγουν τις άλλες νομικές διατάξεις που αφορούν ιδίως τα διπλώματα ευρεσιτεχνίας, τα σήματα, τον αθέμιτο ανταγωνισμό, το εμπορικό απόρρητο, την προστασία των προϊόντων ημιαγωγών ή το δίκαιο των συμβάσεων. Όλες οι συμβατικές διατάξεις οι οποίες είναι αντίθετες προς το άρθρο 6 ή προς τις εξαιρέσεις που προβλέπονται στο άρθρο 5 παράγραφοι 2 και 3, είναι άκυρες.2. Οι διατάξεις της παρούσας οδηγίας εφαρμόζονται και στα προγράμματα που δημιουργήθηκαν πριν από την 1η Ιανουαρίου 1993, με την επιφύλαξη των πράξεων που έχουν συναφθεί και των δικαιωμάτων που έχουν αποκτηθεί πριν από την ημερομηνία αυτή. Άρθρο 10  Τελικές διατάξεις 1. Τα κράτη μέλη θέτουν σε ισχύ τις αναγκαίες νομοθετικές, κανονιστικές ή διοικητικές διατάξεις για να συμμορφωθούν με την παρούσα οδηγία πριν από την 1η Ιανουαρίου 1993.Οι διατάξεις αυτές, όταν θεσπίζονται από τα κράτη μέλη, περιέχουν αναφορά στην παρούσα οδηγία ή συνοδεύονται από μια τέτοια αναφορά κατά την επίσημη δημοσίευσή τους. Οι λεπτομέρειες της αναφοράς αυτής καθορίζονται από τα κράτη μέλη.2. Τα κράτη μέλη ανακοινώνουν στην Επιτροπή τις διατάξεις εσωτερικού δικαίου που θεσπίζουν στον τομέα που διέπεται από την παρούσα οδηγία. Άρθρο 11 Η παρούσα οδηγία απευθύνεται στα κράτη μέλη. Βρυξέλλες, 14 Μαΐου 1991. Για το Συμβούλιο Ο Πρόεδρος J. F. POOS (1) ΕΕ αριθ. C 91 της 12. 4. 1989, σ. 4 και ΕΕ αριθ. C 320 της 20. 12. 1990, σ. 22. (2) ΕΕ αριθ. C 231 της 17. 9. 1990, σ. 78 και απόφαση της 17ης Απριλίου 1991 (δεν δημοσιεύθηκε ακόμα στην Επίσημη Εφημερίδα). (3) ΕΕ αριθ. C 329 της 30. 12. 1989, σ. 4.